Virallinen lehti nro C 117 , 16/04/1998 s. 0143



KIRJALLINEN KYSYMYS E-3060/97 komissiolle esittäjä(t): Amedeo Amadeo (NI) (2. lokakuuta 1997) Aihe: Orgaanisten yhdisteiden päästöt Asiani koskee asiakirjaa ¨Ehdotus neuvoston direktiiviksi orgaanisten liuottimien käytöstä aiheutuvien haihtuvien orgaanisten yhdisteiden päästöjen rajoittamisesta tietyissä teollisissa toimissa¨ (KOM(96)0538 lop. - 96/0276 SYN) ((EYVL C 99, 26.3.1997, s. 32. )). Huoli troposfäärisen otsonin saastumisesta on johtanut useisiin otsonin muodostumista aiheuttavien aineiden esiasteiden päästöjen vähentämisaloitteisiin. Direktiiviehdotuksen oikeusperusta on perustamissopimuksen 130 S artikla. Se on osa viidettä toimintaohjelmaa ja se sisältää toimenpiteitä, joilla pyritään vähentämään liuottimien aiheuttamien orgaanisten haihtuvien yhdisteiden (VOC) päästöjen kokonaismäärää unionissa. UNECE:n valtiosta toiseen tapahtuvan ilman epäpuhtauksien kaukokulkeutumista koskevassa yleissopimuksessa komissio sitoutui 30 prosentin vähentämistavoitteeseen vuosille 1990 - 1999. Pyydän voimakkaasti arvioimaan kaikkien ilman laatua koskevien toimenpiteiden yhteisvaikutusta eri Euroopan unionin alueilla troposfäärin otsonia muodostavien esiasteiden tasolla, jotta vältettäisiin kustannus/hyöty-suhteessa epäoikeudenmukaiset ehdotukset; sekä arvioimaan sitä, onko tarpeellista ehdottaa lisätoimia nykyisten lisäksi. Komission jäsenen Ritt Bjerregaardin komission puolesta antama vastaus (31. lokakuuta 1997) Auto-Oil -ohjelmassa ((Asiakirja KOM(96) 248. )) tehtyjen mallitöiden seurauksena on päädytty tarpeeseen vähentää typpioksidipäästöjen ja orgaanisten haihtuvien yhdisteiden päästöjä vähintään 70 prosenttiin vuoden 1990 tasosta otsonin aiheuttamasta ilman pilaantumisesta annetussa direktiivissä 92/72/ETY ((EYVL L 297, 13.10.1992. )) määriteltyjen ilmanlaatuvaatimusten täyttämiseksi. Niissä on myös tullut esille tarve vähentää sekä liikenteestä että muusta kuin liikenteestä peräisin olevia päästöjä. Kyseisten mallitöiden ansiosta on voitu esittää erilaisten vähentämisennusteiden ympäristövaikutus eri puolilla Eurooppaa. Arvoisan parlamentin jäsenen mainitsemassa orgaanisten liuottimien käytöstä aiheutuvien haihtuvien orgaanisten yhdisteiden päästöjen rajoittamisesta tietyissä teollisissa toimissa annetulla direktiiviehdotuksella pyritään vähentämään 57 prosenttiin orgaanisten liuottimien teollisesta käytöstä aiheutuvien orgaanisten haihtuvien yhdisteiden päästöjä. Ehdotuksesta johtuvat kustannukset ovat noin 10 ecua asukasta kohden vuodessa Euroopassa, mikä vastaa keskimäärin 2 000 ecun vähentämiskustannuksia tonnilta orgaanisia haihtuvia yhdisteitä. Näiden keskimääräisten kustannusten alhaisuus verrattuna Auto-Oil -ohjelman keskimääräisiin kustannuksiin (noin 3 000 ecua tonnilta) selittyy teollisuudenalojen suurella kirjolla sekä erityisesti pienten ja keskisuurten yritysten suurella määrällä. Ilman laatua koskevien vaatimusten täyttämiseksi mahdollisesti toteutettavat lisätoimenpiteet eritellään troposfääristä otsonia koskevan kokonaisstrategian yhteydessä. Komissio antaa lähiaikoina tiedonannon kyseisestä strategiasta. Komissio pyytää lisäksi arvoisaa parlamentin jäsentä kiinnittämään huomionsa siihen, että yhteisö ei ole vielä ratifioinut Yhdistyneiden kansakuntien Euroopan talouskomission valtiosta toiseen tapahtuvaa ilman epäpuhtauksien kaukokulkeutumista koskevassa yleissopimuksessa olevaa pöytäkirjaa orgaanisten haihtuvien yhdisteiden päästöistä.